text: Anklager til OB-fan: Ikke under tre års fængsel
  02 november 2010 kl. 12.37
  Kravet fra anklageren var en længere fængselsdom, da en 19-årig OB-fan i går var på anklagebænken, tiltalt for at have mejet seks Horsens-fans ned efter en fodboldkamp den 2. august. Der falder dom i sagen på fredag.
  Den 19-årige erkender, at han ramte gruppen af AC-Horsens tilhængere og derefter kørte videre, men det springende punkt i sagen, som domsmandsretten nu skal tage stilling til, er, hvorvidt påkørslen skete med vilje, skriver Horsens Folkeblad.
  
  Ikke skyggen af et uheld
  Og ifølge anklageren er der ingen tvivl om det:
  - Det var ikke i nærheden af at være skyggen af et uheld, sagde hun i sin afsluttende procedure.
  Den vurdering byggede hun dels på den 19-årige chaufførs egen forklaring og dels på forklaringerne fra de mange vidner, der også blev afhørt i retten i går.
  